जल महल में कई बोट लगाए जाने का भी फैसला हो चुका था. नहर में कशिश रेस्टोरेंट से जलमहल तक करीबन एक किलोमीटर तक बोट से सैर कराने और पैसे कमाने की योजना थी. बलात्कारी बाबा का ये ख्वाब हकीकत की शक्ल लेने से बस कुछ कदम ही दूर था लेकिन अदालत ने बरसों पुराने उसके कुकर्मों का हिसाब कर दिया. मगर इससे पहले राम रहीम ने अपनी अय्याशियों को अंजाम देने के लिए राजे-रजवाड़ों जैसे रंगमहल और शीशमहल का जमकर लुत्फ उठाया. बताया जाता है कि सिरसा स्थित डेरा सच्चा सौदा के आश्रम के अंदर एमएसजी रिसॉर्ट में ये कमरा राम रहीम का है. जिसका दरवाजा खुद राम रहीम या फिर उसकी करीबी हनीप्रीत के फिंगर प्रिंट से खुलता है. कमरे में ना दिखने वाला टीवी बटन दबाते ही दीवार से बाहर निकलता है. जानकार तो यहां तक बताते हैं कि राम रहीम और हनीप्रीत इस कमरे में घंटों समय बिताते थे. बताया ये भी जाता है कि राम रहीम 10 लाख के बेड पर सोता था. उसके लिए लाल और गुलाबी रंग की खास चादरें विदेशों से मंगवाई जाती थी. डेरे के अंदर की दुनिया सितारों की दुनिया जैसी है. बलात्कारी बाबा ने यहां सिर्फ ताजमहल ही नहीं दुनिया के सभी सात अजूबों जैसी इमारतें बनवा रखी हैं. यहां मून हाउस से लेकर सन हाउस तक है. सरकारी रिकॉर्ड के मुताबिक सिर्फ सिरसा में ही राम रहीम का साम्राज्य 953 एकड़ जमीन पर फैला है.